CELEX: 52007XX0207(01)
Language: el
Date: 2007-02-07 00:00:00
Title: Μνημόνιο συνεργασίας μεταξύ του Ευρωπαίου Διαμεσολαβητή και του Ευρωπαίου Επόπτη Προστασίας Δεδομένων

7.2.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 27/21
            
         
      ΜΝΗΜΌΝΙΟ ΣΥΝΕΡΓΑΣΊΑΣ
   
   μεταξύ του Ευρωπαίου Διαμεσολαβητή και του Ευρωπαίου Επόπτη Προστασίας Δεδομένων
   (2007/C 27/07)
   Ρυθμίσεις εργασίας για εποικοδομητική συνεργασία
   1.   Υπόβαθρο και στόχοι του παρόντος μνημονίου συνεργασίας
   Από το 1995, ο Ευρωπαίος Διαμεσολαβητής (ΕΔ) ασκεί την αρμοδιότητα διεξαγωγής ερευνών σχετικά με περιπτώσεις κακοδιοίκησης στις δραστηριότητες των κοινοτικών θεσμικών οργάνων ή οργανισμών, με εξαίρεση το Δικαστήριο και το Πρωτοδικείο κατά την άσκηση της δικαιοδοτικής τους λειτουργίας. Οι έρευνες μπορεί να διεξάγονται αυτεπάγγελτα από τον ίδιο τον ΕΔ ή κατόπιν καταγγελίας φυσικού ή νομικού προσώπου.
   Από το 2004, ο Ευρωπαίος Επόπτης Προστασίας Δεδομένων (ΕΕΠΔ) ασκεί το καθήκον του να παρακολουθεί και να διασφαλίζει ότι, όσον αφορά την επεξεργασία προσωπικών δεδομένων, τα θεμελιώδη δικαιώματα και ελευθερίες των φυσικών προσώπων, ιδίως το δικαίωμά τους στην ιδιωτική ζωή, γίνονται σεβαστά από τα κοινοτικά θεσμικά όργανα και οργανισμούς. Οι εξουσίες του ΕΕΠΔ περιλαμβάνουν τη διεξαγωγή ερευνών είτε με δική του πρωτοβουλία είτε κατόπιν καταγγελίας υποκειμένου δεδομένων.
   Με βάση την εμπειρία και τη συνεργασία τους έως σήμερα, ο ΕΔ και ο ΕΕΠΔ θεωρούν χρήσιμο να υιοθετήσουν προβλέψεις για περιπτώσεις οι οποίες οδηγούν, ή θα μπορούσαν να οδηγήσουν, σε καταγγελίες και προς τις δύο αρχές. Ο σκοπός του παρόντος μνημονίου συνεργασίας είναι να ορίσει ευέλικτες ρυθμίσεις εργασίας, προκειμένου να αποφευχθούν άσκοπη επανάληψη διαδικασιών και, στο μέτρο του δυνατού, διιστάμενες ερμηνείες σε τέτοιες περιπτώσεις.
   Ο κοινός στόχος του ΕΔ και του ΕΕΠΔ είναι να επιτύχουν τη βέλτιστη χρήση των κοινοτικών πόρων και να διευκολύνουν μια συνεπή προσέγγιση στις νομικές και διοικητικές πτυχές της προστασίας δεδομένων, προάγοντας έτσι τα δικαιώματα και το συμφέρον των πολιτών και των καταγγελλόντων. Το παρόν μνημόνιο παρέχει μια βάση για εποικοδομητική συνεργασία για την επίτευξη αυτού του στόχου. Δεν προορίζεται να δημιουργήσει νόμιμα δικαιώματα ή υποχρεώσεις.
   Το παρόν μνημόνιο δεν αφορά τις εξουσίες του ΕΔ και του ΕΕΠΔ να ερευνούν τις δραστηριότητες ο ένας του άλλου.
   2.   Προς μια εποικοδομητική συνεργασία: ρυθμίσεις εργασίας
   Το παρόν μνημόνιο συνεργασίας βασίζεται στα εξής σημεία συμφωνίας μεταξύ του ΕΔ και του ΕΕΠΔ:
   
               I.
            
            
               Η έννοια της κακοδιοίκησης περιλαμβάνει την παράλειψη συμμόρφωσης με την κοινοτική νομοθεσία περί προστασίας δεδομένων.
            
         
               II.
            
            
               Ο ΕΕΠΔ έχει ειδική εμπειρογνωμοσύνη στον τομέα της προστασίας δεδομένων και είναι η αρμόδια αρχή όσον αφορά την εποπτεία της συμμόρφωσης των κοινοτικών θεσμικών οργάνων και οργανισμών με την κοινοτική νομοθεσία περί προστασίας δεδομένων.
            
         
               III.
            
            
               Όταν καταγγελίες μπορούν να εξεταστούν είτε από τον ΕΔ είτε από τον ΕΕΠΔ, οι καταγγέλλοντες μπορούν να επιλέγουν την αρχή στην οποία θα απευθύνουν την καταγγελία τους και πρέπει να λαμβάνουν επαρκείς πληροφορίες στις οποίες θα βασίζουν την επιλογή τους.
            
         
               IV.
            
            
               Η άσκοπη επανάληψη διαδικασιών πρέπει να αποφεύγεται, στο μέτρο του δυνατού.
            
         
               V.
            
            
               Αποκλίνουσες προσεγγίσεις στις νομικές και διοικητικές πτυχές της προστασίας δεδομένων πρέπει να αποφεύγονται, στο μέτρο του δυνατού.
            
         
               VI.
            
            
               Η ανταλλαγή πληροφοριών μεταξύ του ΕΔ και του ΕΕΠΔ υπόκειται στον σεβασμό των απαιτήσεων εμπιστευτικότητας που διέπουν τις δραστηριότητές τους.
            
         Με βάση τα ανωτέρω σημεία και την αποκτηθείσα εμπειρία από την έως τώρα συνεργασία τους, ο ΕΔ και ο ΕΕΠΔ εγκρίνουν τις εξής ρυθμίσεις εργασίας.
   A.   Πληροφορίες για τον αιτούντα κατά την υποβολή καταγγελίας
   
               —
            
            
               Ο ΕΔ προτίθεται να ενημερώνει τους καταγγέλλοντες, όταν ενδείκνυται, για την ειδική εμπειρογνωμοσύνη του ΕΕΠΔ, όπως αναφέρεται στο σημείο II ανωτέρω, και για τους όρους υπό τους οποίους καταγγελίες που αφορούν την επεξεργασία προσωπικών δεδομένων από τα κοινοτικά θεσμικά όργανα και οργανισμούς μπορούν να υποβάλλονται στον ΕΕΠΔ.
            
         
               —
            
            
               Ειδικότερα, οι ανωτέρω πληροφορίες θα παρέχονται όταν μια καταγγελία για την οποία ο ΕΔ θα μπορούσε να ξεκινήσει έρευνα σχετίζεται αποκλειστικά ή πρωτίστως με την προστασία δεδομένων, ώστε να δίνεται η δυνατότητα στον καταγγέλλοντα να αποφασίζει αν επιθυμεί να απευθυνθεί στον ΕΕΠΔ, προτού ο ΕΔ ξεκινήσει έρευνα.
            
         
               —
            
            
               Σε αυτές τις περιπτώσεις, ο ΕΔ προτίθεται να συμβουλεύει τον καταγγέλλοντα για τη δυνατότητα υποβολής της καταγγελίας του στον ΕΕΠΔ. Ο ΕΔ θα διευκολύνει επίσης τη διαβίβαση μιας τέτοιας καταγγελίας στον ΕΕΠΔ, εφόσον αυτό του ζητηθεί από τον καταγγέλλοντα πριν από την έναρξη έρευνας.
            
         
               —
            
            
               Ο ΕΕΠΔ προτίθεται να ενημερώνει τους καταγγέλλοντες, όταν ενδείκνυται, ότι καταγγελίες που αφορούν κακοδιοίκηση στις δραστηριότητες των κοινοτικών θεσμικών οργάνων και οργανισμών μπορούν να υποβάλλονται στον ΕΔ.
            
         
               —
            
            
               Όταν θεωρεί ότι ενδείκνυται, ο ΕΕΠΔ θα επιδιώκει επίσης να διευκολύνει τη διαβίβαση μιας καταγγελίας στον ΕΔ, εφόσον αυτό του ζητηθεί από τον καταγγέλλοντα.
            
         
               —
            
            
               Και οι δύο αρχές προβλέπουν ότι θα ενημερώνουν τους καταγγέλλοντες, όταν ενδείκνυται, ότι πληροφορίες από τον φάκελο της υπόθεσης μπορεί να αποστέλλονται στην άλλη αρχή.
            
         B.   Αποφυγή επανάληψης διαδικασιών
   
               —
            
            
               Καμία από τις δύο αρχές δεν προβλέπει έναρξη έρευνας, εάν η άλλη αρχή εξετάζει ή έχει εξετάσει την ίδια ουσιαστικά καταγγελία, εκτός και αν ο καταγγέλλων προσκομίσει σημαντικά νέα στοιχεία σε μια υπόθεση όπου η άλλη αρχή έχει ήδη περατώσει την έρευνά της. Και οι δύο αρχές προτίθενται να ενημερώνουν η μία την άλλη, όταν αρνούνται να ξεκινήσουν έρευνα για το λόγο αυτόν και δηλώνουν την προθυμία τους να παρέχουν πληροφορίες για να διευκολύνουν τη λήψη σχετικής απόφασης από την άλλη αρχή.
            
         
               —
            
            
               Ο ΕΔ προτίθεται να ενημερώνει τον ΕΕΠΔ, όταν ξεκινά έρευνα για θέμα συναφές με την προστασία δεδομένων. Εάν ο ΕΕΠΔ διερευνά ήδη το θέμα, και οι δύο αρχές δηλώνουν την πρόθεσή τους να εξετάζουν πώς μπορούν καλύτερα να αποφύγουν άσκοπη επανάληψη διαδικασιών και διιστάμενες ερμηνείες.
            
         
               —
            
            
               Εάν ο ΕΔ και ο ΕΕΠΔ αντιληφθούν ότι και οι δύο εξετάζουν καταγγελίες που προκύπτουν από τα ίδια πραγματικά περιστατικά, θα προσπαθήσουν να τηρούν ο ένας τον άλλο ενήμερο.
            
         Γ.   Αποφυγή διιστάμενων ερμηνειών
   
               —
            
            
               Σε περιπτώσεις όπου το κείμενο του κανονισμού (ΕΚ) αριθ. 45/2001 (1) και η υφιστάμενη νομολογία του Δικαστηρίου αφήνουν περιθώρια για αποκλίνουσες απόψεις όσον αφορά την ορθή ερμηνεία και εφαρμογή των κανόνων περί προστασίας δεδομένων, ο ΕΔ προτίθεται να συμβουλευθεί τον ΕΕΠΔ, εκτός και αν οι απόψεις του τελευταίου για το θέμα είναι ήδη γνωστές. Ο ΕΕΠΔ εκφράζει την πρόθεσή του να απαντήσει εντός των απαιτούμενων χρονικών ορίων. Όταν αποφασίζει για μια υπόθεση, ο ΕΔ προτίθεται να λαμβάνει υπόψη του την απάντηση του ΕΕΠΔ.
            
         
               —
            
            
               Ο ΕΔ δηλώνει την πρόθεσή του να ενημερώνει τον ΕΕΠΔ για τα πορίσματα των ερευνών του, εφόσον αφορούν σημαντικά θέματα προστασίας δεδομένων.
            
         
               —
            
            
               Ο ΕΕΠΔ δηλώνει την πρόθεσή του να ενημερώνει τον ΕΔ για τα πορίσματα των ερευνών του, εφόσον θεωρεί ότι μπορεί να αφορούν τον ΕΔ.
            
         Δ.   Πρόσβαση σε έγγραφα και πληροφορίες
   
               —
            
            
               Ο ΕΔ και ο ΕΕΠΔ σημειώνουν τα εξής όσον αφορά σε ζητήματα προστασίας δεδομένων που είναι πιθανό να ανακύψουν από καταγγελίες σχετικές με πρόσβαση σε έγγραφα και πληροφορίες:
            
         
               —
            
            
               Ο κανονισμός (ΕΚ) αριθ. 45/2001 προβλέπει για κάθε υποκείμενο των δεδομένων ορισμένα δικαιώματα πρόσβασης σε δεδομένα σχετικά με τον ίδιο ή την ίδια (2). Ο ΕΕΠΔ είναι αρμόδιος να εξετάζει καταγγελίες υποκειμένων των δεδομένων για παράλειψη συμμόρφωσης με αυτήν την υποχρέωση.
            
         
               —
            
            
               Περιπτώσεις που αφορούν άρνηση πρόσβασης σε πληροφορίες για άλλο πρόσωπο, ή περιπτώσεις που αφορούν την πρόσβαση του καταγγέλλοντα ή της καταγγέλλουσας σε πληροφορίες ή έγγραφα που σχετίζονται με τον ίδιο ή την ίδια και δεν βασίζονται στον κανονισμό (ΕΚ) αριθ. 45/2001 (π.χ. περιπτώσεις που προκύπτουν από απόρριψη αίτησης βάσει του κανονισμού (ΕΚ) αριθ. 1049/2001 (3)) εμπίπτουν στην αρμοδιότητα του ΕΔ. Στις τελευταίες περιπτώσεις, ο ΕΔ προτίθεται να ενημερώνει τον καταγγέλλοντα για τα δικαιώματα βάσει του κανονισμού (ΕΚ) αριθ. 45/2001, στο βαθμό που αυτό μπορεί να αποδειχθεί χρήσιμο.
            
         
               —
            
            
               Ο ΕΔ και ο ΕΕΠΔ δηλώνουν ότι τα μέρη A, B και Γ ανωτέρω ισχύουν επίσης για καταγγελίες που αφορούν στην πρόσβαση σε έγγραφα και πληροφορίες.
            
         E.   Εφαρμογή
   
               —
            
            
               Και οι δύο αρχές δηλώνουν την πρόθεσή τους για τακτικές συναντήσεις, τουλάχιστον μία φορά ετησίως, προκειμένου να ανταλλάσσουν απόψεις για την πρακτική εφαρμογή των ρυθμίσεων εργασίας που ορίζονται στο παρόν μνημόνιο, και να συζητούν πιθανές βελτιώσεις αυτών.
            
         
      Βρυξέλλες, 30 Νοεμβρίου 2006.
      
         Καθηγητής Νικηφόρος ΔΙΑΜΑΝΤΟΫΡΟΣ
         
         
            Ευρωπαίος Διαμεσολαβητής
         
      
      
         Peter HUSTINX
         
         
            Ευρωπαίος Επόπτης Προστασίας Δεδομένων
         
      
   
   
      (1)  Κανονισμός (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών, ΕΕ L 8 της 12.1.2001, σ. 1.
   
      (2)  Άρθρο 13.
   
      (3)  Κανονισμός (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής, ΕΕ L 145 της 31.5.2001, σ. 43.